លោក Trump ពាក់​ម៉ាស់​នៅ​ទីសាធារណៈ​ជាលើក​ដំបូង ក្រោយ​អាមេរិក​មាន​ការ​ឆ្លង​ថ្មី​ប្រចាំ​ថ្ងៃ​នៃ​ជំងឺ​កូវីដ១៩ ចំនួន ៦៦.៥២៨ ករណី 
លោក​ប្រធានាធិបតី Donald Trump បាន​ពាក់​ម៉ាស់​នៅ​ទី​សាធារណៈ​ជា​លើក​ដំបូង​បង្អស់ នៅ​ឯ​មជ្ឈមណ្ឌល​ជាតិ​វេជ្ជសាស្ត្រ​យោធា Walter Reed នៅ​ជាយ​រដ្ឋធានី​វ៉ាស៊ីនតោន។ 
វ៉ាស៊ីនតោន — ករណីឆ្លងជំងឺកូវីដ១៩ បន្ដកើនឡើងឥតឈប់ឈរនៅក្នុងប្រទេសមួយចំនួននៅទូទាំងពិភពលោក។ ឥឡូវនេះមានករណីឆ្លងជំងឺកូវីដ១៩ ជាង ១២ លាន ៧ សែន ករណី និងករណីស្លាប់ដោយសារជំងឺនេះជាងកន្លះលានករណីនៅទូទាំងពិភពលោក។ នេះបើយោងតាមទិន្នន័យពីសាកលវិទ្យាល័យ Johns Hopkins ក្នុងសហរដ្ឋអាមេរិក។ សហរដ្ឋអាមេរិកមានករណីឆ្លងជំងឺកូវីដ១៩ ចំនួន ៣ លាន ២ សែន ករណី ដែលស្មើនឹងប្រមាណ ១ ភាគ ៤ នៃករណីឆ្លងសរុបនៅទូទាំងពិភពលោក ហើយករណីស្លាប់មានចំនួនជាង ១ សែន ៣ ម៉ឺន ៤ ពាន់ករណី។ កាលពីថ្ងៃសៅរ៍ម្សិលមិញនេះ ដែលជាថ្ងៃដែលសហរដ្ឋអាមេរិកបានរាយការណ៍ថាមានករណីឆ្លងថ្មីចំនួន ៦៦.៥២៨ ករណី លោកប្រធានាធិបតី Donald Trump បានពាក់ម៉ាស់នៅទីសាធារណៈជាលើកដំបូងបង្អស់ នៅឯមជ្ឈមណ្ឌលជាតិវេជ្ជសាស្ត្រយោធា Walter Reed នៅជាយរដ្ឋធានីវ៉ាស៊ីនតោន។ លោកប្រធានាធិបតីបានថ្លែងថា៖ «នៅពេលស្ថិតនៅក្នុងមន្ទីរពេទ្យ ខ្ញុំគិតថា យើងចាំបាច់គួរតែពាក់ម៉ាស់»។ លោក Trump ធ្លាប់ចំអកឲ្យអ្នកសារព័ត៌មាននិងអ្នកដទៃទៀតដែលពាក់ម៉ាស់។ ការពាក់ម៉ាស់នេះបានជួយដល់ប្រទេសជាច្រើនក្នុងការកាត់បន្ថយអត្រាឆ្លងនិងស្លាប់ដោយសារជំងឺកូវីដ១៩។ កាសែត Arizona Republic បានចេញផ្សាយអត្ថបទមួយកាលពីសប្ដាហ៍មុន ដែលសរសេរដោយស្ត្រីម្នាក់ឈ្មោះ Kristin Urquiza ដែលឪពុករបស់អ្នកស្រីបានស្លាប់ដោយសារជំងឺកូវីដ១៩។ នៅក្នុងអត្ថបទនោះ អ្នកស្រី Kristin Urquiza បានបន្ទោសអ្នកនយោបាយសហរដ្ឋអាមេរិក និងកង្វះខាតភាពជាអ្នកដឹកនាំរបស់ពួកគេ ដែលបណ្ដាលឲ្យឪពុករបស់អ្នកស្រីស្លាប់បាត់បង់ជីវិត។ អ្នកស្រី Urquiza បានសរសេរថា ឪពុករបស់អ្នកស្រីឈ្មោះ Mark Urquiza ដែលមានវ័យ ៦៥ ឆ្នាំ ជាពលរដ្ឋអាមេរិកាំងដើមកំណើតម៉ិកស៊ិក «បានស្លាប់ដោយសារតែការធ្វេសប្រហែសរបស់អ្នកនយោបាយ ដែលបន្ដបង្កហានិភ័យដល់ជាតិសាសន៍ Hispanic តាមរយៈកង្វះភាពជាអ្នកដឹកនាំយ៉ាងច្បាស់ក្រឡែត ការបដិសេធមិនព្រមទទួលស្គាល់នូវភាពធ្ងន់ធ្ងរនៃវិបត្តិនេះ ក៏ដូចជាបញ្ហាអសមត្ថភាព និងភាពគ្មានឆន្ទៈក្នុងការផ្ដល់ការណែនាំឲ្យបានច្បាស់លាស់និងប្រកបដោយការសម្រេចចិត្តខ្ពស់ក្នុងការកាត់បន្ថយជាអប្បបរមានូវហានិភ័យ»។ រដ្ឋ South Carolina បានរាយការណ៍ថាមានករណីឆ្លងថ្មីនៃជំងឺកូវីដ១៩ ចំនួនជាង ២.២០០ ករណីកាលពីថ្ងៃសៅរ៍ម្សិលមិញនេះ ខណៈដែលរដ្ឋ Louisiana បានរាយការណ៍ថាមានជាង ២.៦០០ ករណីកាលពីថ្ងៃសុក្រ៕